"Stoetteling: Om aan te koop is makliker as om te verkoop. Voordat u aankoop moet u seker wees van wat, aan wie en waar u gaan verkoop." (CP Massmann).
Na aansluiting by die Genootskap is die volgende dienste beskikbaar met die aankoop van vroulike diere:
Ons Tegniese Adviseurs is tot u diens by alle veilings onder reëls van die Genootskap.
Kontak telers in u area en dring aan op objektiewe inligting d.i. teelwaardes op die prestasie stamboom sertifikaat en gee voorkeur aan diere wat die Genootskap se inspeksie geslaag het.
Indien u graad Simmentalers of selfs kruis Simmentalers het, sal ons 'n besoek deur die Tegniese Adviseur reël wat waardevolle teelt advies sal gee en diere as Hulpstamboek A registreer wat aan die visuele standaarde voldoen (gewoonlik tweede terugkruisings na Simmentaler).
Die bywoning van 'n opleidingskursus word aanbeveel. Hier word die visueel waarneembare goeie en swak eienskappe van 'n stoetbees breedvoerig bespreek.
Dring altyd aan op die sertifikaat: (i) diere wat goedgekeur is en voldoen aan die telersgenootskap se vereistes sal 'n registrasiesertifikaat hê met 'n inspeksiedatum in die regterhoek (Dier geinspekteer en goedgekeur op…); (ii) diere sonder 'n inspeksiedatum op die registrasiesertifikaat is nog nie gekeur nie (kalfboek) en kan moontlik afgekeur word, maar dit bevat belangrike prestasie- en teeltbesonderhede; (iii) 'n dier sonder sertifikaat is weens foute afgekeur of die dier se ouer(s) was afgekeur.
Die tatoeëermerke in die dier se oor moet ooreenstem met die identifikasiemerke op die sertifikaat.
Maak seker dat die verkoper die Genootskap skriftelik in kennis stel van die amptelike oordrag in u naam
By die aankoop van koeie is die kalwingsrekord van groot belang. Vermy koeie sonder amptelike kalwingsrekord.
By die aankoop van dragtige diere moet die verkoper u van die dek of KI bul se volle besonderhede voorsien.